בס"ד

 **דְּרוֹר יִקְרָא**

 **דְּרוֹר** יִקְרָא לְבֵן עִם בַּת, וְיִנְצָרְכֶם כְּמוֹ בָּבַת,

נְעִים שִׁמְכֶם וְלֹא יֻשְׁבַּת, שְׁבוּ וְנוּחוּ בְּיוֹם שַׁבָּת:

דְּרֹשׁ נָוִי וְאוּלָמִּי, וְאוֹת יֶשַׁע עֲשֵׂה עִמִּי

נְטַע שׂוֹרֵק בְּתוֹךְ כַּרְמִי, שְׁעֵה שַׁוְעַת בְּנֵי עַמִּי

דְּרוֹךְ פּוּרָה בְּתוֹךְ בָּצְרָה, וְגַם בָּבֶל אֲשֶׁר גָּבְרָה

נְתוֹץ צָרַי בְּאַף וְעֶבְרָה, שְׁמַע קוֹלִי בְּיוֹם אֶקְרָא:

אֱלֹקִים תֶּן בַּמִּדְבָּר הַר, הֲדַס שִׁטָּה בְּרוֹשׁ תִּדְהָר

וְלַמַּזְהִיר וְלַנִּזְהָר שְׁלוֹמִים תֶּן כְּמֵי נָהָר

הֲדֹךְ קָמַי קֵל קַנָּא, בְּמוֹג לֵבָב וּבַמְּגִנָּה

וְנַרְחִיב פֶּה וּנְמַלְּאֶנָּה, לְשׁוֹנֵנוּ לְךָ רִנָּה:

דְּעֵה חָכְמָה לְנַפְשֵׁךָ, וְהִיא כֶתֶר לְרֹאשֶׁךָ,

נְצֹר מִצְוַת קְדוֹשֶׁךָ, שְׁמוֹר שַׁבָּת קָדְשֶׁךָ: